Unsen vruntliken grot mit vormoge alles guden tovoren. Ersamen leven vrunde. Wy en twivelen nicht, juwer leve is wol witliken, wo dat id van older ordinancie beth nu her yewerlde is geholden, dat men kenerleye vitalie off ander guder in Ruslant schepen noch foren sal, sunderliken wenne de Russen mit dem copmanne van der Dwtschen hense nicht ens syn. Und nademe desullven Russen dem copmanne van der Dwtschen hensze nu im negesten jare syne gudere hadden ghenamen und en gefangen und vele overdades und ungelikes gedan hebben und se ok nw sunderliken mit dem heren meistere van Lifflande synen landen unde underzaten in tweiunge staen, alse de here meister van Liflande unsen gnedigen heren homeister clegeliken heft gescreven, wo de Russen van etliken landen gespiset und gesterket werden, also dat he mit en nicht also [to] gelike komen kan, und claget sunderliken, dat etlike coplude des landes to Sweden densulven Russen korn und solt in de Nue und to Wyborch schepen und foren und also vortan to Ruslande desulvegen gudere schicken, des so heft unse gnedige here homeister ernstliken gebeden laten hir im lande to Pruszen, dat nymandes by de vorlust der gudere den Russen sulke vorscreven vitalie unde gudere tovoren sall. Und de here meister van Liflande heft dergeliken eynen yderman doen warnen, dat nymandes den vorscreven Russen by vorlust der gudere etwas sal toforen. Und nademe, leven frunde, alse wy vornomen, dat vele coplude, also wol Dutschen alse Sweden, vele soltes, roggen und ander ware van hir utgeforeth hebben to juwer stad wert, alse se seggen, des wy en gerne hebben gegunt und vorlovet, so bidde wy juwe ersame leve mit gantczen vlite, so wy fruntlikest mogen, dat gy id mit juw also willet bestellen und doen vorwaren, dat densulven Russen durch de vorschreven weghe efte ander wege nicht togeforet werde und darmede also in erer bosheit gestercket [werden], darvan juw, uns unde dem gemeynen copmanne grot vorderflik schade und den gemenen steden mochte komen. Und wurde darover ymandes to schaden komen, dat were uns leith. Hirumme willet juw, leven vrunde, hirinne gutwillich laten finden und bewysen, alse wy des gentczlik wol geloven juwer ersamen wisheit, de Got almechtich wil entholden to langen saligen tiiden. Geschreven to Danczke undir unseme secret, des dingesdages na sunte Jacops dage des hilgen apostels anno etc. 42:tich.